BCPG มูลค่าเพิ่มไฟฟ้า
เมื่อช่วงปลายปี 63 บริษัทลูกของ BCP สร้างความตื่นตระหนกให้กับนักลงทุน ด้วยการประกาศเพิ่มทุนครั้งมโหฬารกว่า 10,000 ล้านบาท
เมื่อช่วงปลายปี 63 บริษัทลูกของ BCP สร้างความตื่นตระหนกให้กับนักลงทุน ด้วยการประกาศเพิ่มทุนครั้งมโหฬารกว่า 10,000 ล้านบาท
25 เม.ย. 2565

ยังจำได้มั้ย…จำได้หรือเปล่า..? เมื่อช่วงปลายปี 2563 บริษัท บีซีพีจี จำกัด (มหาชน) หรือ BCPG บริษัทลูกของ บริษัท บางจาก คอร์ปอเรชั่น จำกัด (มหาชน) หรือ BCP สร้างความตื่นตระหนกให้กับนักลงทุน ด้วยการประกาศเพิ่มทุนครั้งมโหฬารกว่า 10,000 ล้านบาท…ทำให้ถูกตั้งคำถามกันเยอะว่า จะเอาเงินไปทำอะไรกันนักหนา..?
แม้ผู้บริหารในขณะนั้น จะออกมานั่งยันนอนยันว่า วัตถุประสงค์เพื่อนำเงินไปใช้ขยายการลงทุนขนาดใหญ่ทั้งในและต่างประเทศ..!!
ก็ถือเป็นการเพิ่มทุน…เพิ่มมูลค่า..!? ซึ่งจะแตกต่างจากหลาย ๆ บริษัทที่เพิ่มทุน เพื่อนำเม็ดเงินไปใช้หนี้ ใช้รักษาสถานะทางการเงิน หรือแก้ปัญหาเครื่องหมาย C
ทว่าไม่สามารถยับยั้งความวิตกกังวลของนักลงทุนในขณะนั้นที่พร้อมใจกันเทหุ้น BCPG กันจ้าละหวั่นได้…
ก็เข้าใจอ่ะนะว่า ข่าวการเพิ่มทุนมันเป็นของแสลงสำหรับนักลงทุน…
แต่จากวันนั้นถึงวันนี้…ก็ชัดเจนแล้วว่า BCPG นำเงินที่ได้ไปใช้ทำอะไรบ้าง..?
ไล่มาตั้งแต่ การเข้าลงทุนในบริษัท VRB Energy Inc. (VRB) ซึ่งเป็นบริษัท Holding Company จัดตั้งขึ้นในหมู่เกาะเคย์แมน และมีบริษัทย่อยในประเทศจีนประกอบธุรกิจวิจัย พัฒนา ผลิต และจําหน่ายระบบกักเก็บพลังงาน ประเภท Vanadium Redox Flow
ตามด้วยการทำสัญญาซื้อขายไฟฟ้าจากโครงการโรงไฟฟ้าพลังงานลม 600 เมกะวัตต์ ใน สปป.ลาว กับ Vietnam Electricity
แจ้ง COD โครงการโรงไฟฟ้าพลังงานแสงอาทิตย์ ชิบะ ประเทศญี่ปุ่น ขนาดกำลังการผลิต 20.0 เมกะวัตต์ และแจ้ง COD โครงการโรงไฟฟ้าพลังงานแสงอาทิตย์ชนิดติดตั้งบนหลังคามหาวิทยาลัยเชียงใหม่ ระยะที่ 1 จำนวนรวม 7.7 เมกะวัตต์
จากนั้นมีการจัดตั้งบริษัท BCPG Formosa Co., Ltd. ที่ไต้หวัน โดยมีทุนจดทะเบียน 82 ล้านเหรียญไต้หวัน เพื่อลงทุนในโครงการโรงไฟฟ้าพลังงานหมุนเวียน
รวมทั้งส่งบริษัทลูก บริษัท บีซีพีจี อินโดไชน่า จำกัด ไปซื้อหุ้น 25% ในบริษัท Nam Tai Power Sole จำกัด (Nam Tai) เพื่อลงทุนในโครงการระบบสายส่งไฟฟ้าใน สปป.ลาว มูลค่า 1,070 ล้านบาท รองรับและต่อยอดธุรกิจขายไฟไปยังเวียดนาม
ไม่หมดเท่านั้น ยังทุ่ม 6,096 ล้านบาท ลงทุนโครงการโรงไฟฟ้าพลังงานแสงอาทิตย์ในไต้หวันขนาด 357 เมกะวัตต์ คาดเริ่มก่อสร้างปี 2565-2567 และเริ่ม COD ได้ปี 2565-2568
ขณะที่ในช่วงเดือน เม.ย. ที่ผ่านมา แจ้ง COD โรงไฟฟ้าที่ญี่ปุ่น 2 โครงการ ได้แก่ โครงการโรงไฟฟ้าพลังงานแสงอาทิตย์โคมากาเนะ ขนาดกำลังการผลิต 25 เมกะวัตต์ และโครงการโรงไฟฟ้าพลังงานแสงอาทิตย์ยาบุกิ กำลังการผลิต 20 เมกะวัตต์
จะเห็นว่า BCPG มีพัฒนาการด้านไฟฟ้าอย่างต่อเนื่อง..!!
ก็ถือเป็นการเติมแวลูที่น่าสนใจ…ซึ่งหลังจากนี้ คงเข้าสู่ฤดูการเก็บเกี่ยวผลผลิตแล้วล่ะ…
ดังนั้น ถ้าไม่สะดุดยอดหญ้าไปซะก่อน ก็น่าจะเห็นการเติบโตที่สดใสซาบซ่าอยู่แหละ…
แล้วงานนี้คนที่ได้ประโยชน์ไปเต็ม ๆ ก็คงหนีไม่พ้นแม่อย่าง BCP..!!
เอาน่า…แม้ราคาหุ้น BCPG จะไม่หวือหวา ออกจะตายด้านเสียด้วยซ้ำ แต่อย่างน้อย ๆ มีเงินปันผลเฉลี่ยปีละ 2–3% ก็พอกล้อมแกล้มอยู่นา..!!
…อิ อิ อิ…